เข้มงวด! เกณฑ์ใหม่วีซ่าสหรัฐฯ ของ 6 ประเทศมุสลิม ไม่มีญาติห้ามเข้า
 ทำเนียบขาวออกเกณฑ์การอนุญาตให้วีซ่าใหม่กับ 6 ประเทศที่มีประชากรส่วนใหญ่เป็นมุสลิมและผู้ลี้ภัยทั้งหมด ซึ่งจะมีผลทันทีในเวลา 20.00 น. ตามเวลาของกรุงวอชิงตัน ดี.ซี. สหรัฐอเมริกา 6 ประเทศข้างต้นประกอบด้วย อิหร่าน ลิเบีย ซีเรีย โซมาเลีย ซูดาน และเยเมน เกณฑ์การออกวีซ่าใหม่นี้กำหนดว่า พลเมืองจาก 6 ประเทศนี้ที่ไม่มีความเกี่ยวข้องใกล้ชิดกับพลเมืองสหรัฐฯ กล่าวคือ บุคคลใดที่ไม่มีความเกี่ยวข้องเป็นบุตร ผู้ปกครอง คู่สมรส ลูกเขย ลูกสะใภ้ และพี่น้องกับพลเมืองสหรัฐฯ จะไม่ได้รับอนุญาตให้เข้าสหรัฐฯ ในช่วง 90 วันหลังจากนี้ เกณฑ์กำหนดความสัมพันธ์ครั้งนี้ไม่รวมความเกี่ยวข้องในฐานะปู่ย่าตายาย ลุง ป้า และหลาน อย่างไรก็ตาม ผู้ที่ได้รับวีซ่าไปแล้วก่อนหน้านี้จะไม่ได้รับผลกระทบจากเกณฑ์กำหนดวีซ่าใหม่ ขณะที่ผู้ถือ 2 สัญชาติที่เดินทางมาจากประเทศที่ไม่ใช่ 6 ประเทศนี้ยังสามารถเดินทางมาสหรัฐฯ ได้อยู่ ด้านพลเมืองจาก 6 ประเทศนี้ที่ยังจำเป็นต้องเดินทางมาสหรัฐฯ ด้วยเหตุผลทางธุรกิจหรือการศึกษายังสามารถเดินทางมาได้เช่นกัน ก่อนหน้านี้ศาลสูงสุดของสหรัฐฯ ได้อนุมัติคำสั่งห้ามผู้ลี้ภัยที่ไม่มีความเกี่ยวข้องใกล้ชิดกับพลเมืองอเมริกันเข้าสหรัฐฯ เป็นเวลา 120 วัน เกณฑ์กำหนดใหม่ครั้งนี้จะมีผลไปจนกว่าศาลสูงสุดของสหรัฐฯ จะออกคำพิจารณาคดีครั้งสุดท้าย ซึ่งศาลสูงสุดจะเริ่มพิจารณาคดีในเดือนตุลาคม จึงหมายความว่าเกณฑ์กำหนดการออกวีซ่านี้จะถูกใช้แน่นอนใน 90 วันหลังจากนี้
ทำเนียบขาวออกเกณฑ์การอนุญาตให้วีซ่าใหม่กับ 6 ประเทศที่มีประชากรส่วนใหญ่เป็นมุสลิม พลเมืองจาก 6 ประเทศนี้ที่ไม่มีความเกี่ยวข้องใกล้ชิดกับพลเมืองสหรัฐฯ จะไม่ได้รับอนุญาตให้เข้าสหรัฐฯ ในช่วง 90 วันหลังจากนี้